אושרה פשרה בייצוגית נגד הדיוטי פרי - יסמן מזון בסימון תזונתי בעברית - פסקדין
מיקומך באתר: עמוד ראשי >> מגזין >> סדר דין אזרחי וראיות >> אושרה פשרה בייצוגית נגד הדיוטי פרי - יסמן מזון בסימון תזונתי בעברית
אושרה פשרה בייצוגית נגד הדיוטי פרי - יסמן מזון בסימון תזונתי בעברית
מאת: יעל גורליק, עו"ד | תאריך פרסום : 27/09/2011 12:09:00 | גרסת הדפסה
לפסק הדין בעניין לזרוב נ' JAMES RICHARDSON PROPRIETARY LTD
בית המשפט המחוזי בתל אביב אישר הסכם פשרה בבקשה לאישור תובענה ייצוגית שהוגשה כנגד ג'יימס ריצ'רדסון בגין היעדר סימון תזונתי על מוצרי המזון הנמכרים בחנויות הדיוטי פרי, במסגרתו התחייבה לסמן את האריזות כדין ולהעניק על כל רכישה של שני מוצרי שוקולד מיובא מוצר נוסף בחינם.
בבקשה לאישור תובענה ייצוגית שהוגשה לבית המשפט המחוזי בתל אביב נטען, כי חברת ג'יימס ריצ'רדסון, מפעילת הדיוטי פרי בנתב"ג, לא סימנה את מוצרי המזון הנמכרים בחנויותיה בסימון תזונתי, ובכך הפרה את חובתה לעשות כן, כאשר בית המשפט התבקש לחייב את הדיוטי פרי בסימון תזונתי בשפה העברית כדין, ובפיצוי לקוחותיו בסכום משוער של 36 מליון ש"ח.
טרם הגשת תשובת ג'יימס ריצ'רדסון, הגיעו הצדדים להסכם פשרה, על פיו התחייב הדיוטי פרי לסמן את מוצרי המזון בחנויותיו בסימון תזונתי בשפה העברית או בשפה האנגלית תוך ארבעה חודשים, ולהעניק פיצוי לטובת הציבור באמצעות הטבה, כך שלקוחות הדיוטי פרי שירכשו שני מוצרי שוקולד מיובאים יקבלו מוצר שלישי מאותו סוג במתנה, כאשר היקף ההטבה עומד על 800,000 ש"ח.
היועמ"ש לא התנגד להסכם, בכפוף להתחייבות הדיוטי פרי לסמן את הסימון התזונתי בשפה העברית, ואילו הסימון בלעז יתווסף לו.
השופט יצחק ענבר אישר את הסכם הפשרה בכפוף להבהרת היועמ"ש.
נפסק, כי תכלית חובת הסימון התזונתי של מוצרים הינה צרכנית ונועדה לאפשר לרוכש להחליט באופן מושכל אם לרכוש מוצר או לאו, וכי התחייבות הדיוטי פרי לפעול לקיים את הדין ככתבו וכלשונו, מגשימה את תכלית החוק במובן של אכיפת הדין וההתרעה מפני הפרתו.
באשר לגמול ולשכר הטרחה נקבע, כי הסכמת הצדדים על פיה הגמול למבקשת יעמוד על 60,000 ש"ח ושכ"ט בא כוחה על 69,000 ש"ח ראויה ומאזנת בין הצורך בעידוד הגשת תובענות ייצוגית שמטרתן לאכוף את דיני הצרכנות מול רשתות למכירת מוצרי מזון, ובין הנסיבות הפשוטות של ההליך דנן, אך עם זאת, על מנת להמריץ את המבקשת ובא כוחה לפקח על מתן ההטבה בפועל, ישולמו הסכומים בשלבים, כך שתחילה תועבר להם כמחצית הסכום, ולאחר מכן יועבר למבקשת ובא כוחה 10% משווי ההטבות שהוענקו, כשהגמול למבקשת לא יעלה על 30,000 ש"ח ואילו גובה שכ"ט בא כוחה לא יעלה על 29,000 ש"ח.
ב"כ המבקשת: עו"ד אמיר ישראלי
ב"כ המשיבה: עו"ד הלל איש שלום